
	Republika Hrvatska
Općinski sud u Gospiću
Trg Alojzija Stepinca 3
53000 Gospić


Poslovni broj: Pp-790/2024-4
R E P U B L I K A   H R V A T S K A 
R J E Š E N J E

[bookmark: _Hlk233114363]      Općinski sud u Gospiću, OIB:29608777564, po sucu tog suda Žani Vlainić, kao sucu pojedincu, uz sudjelovanje Marie Šaban, kao zapisničara, u prekršajnom predmetu protiv okrivljene MARIJE SMOJVER iz Karlobaga, Jure Rukavine kbr.12,   zbog prekršajnog djela iz članka 6. Zakona o prekršajima protiv javnog reda i mira, odlučujući povodom zahtjeva oštećene kao tužiteljice Marie Budak OIB: 82794029056 iz Zagreba, Ulica Jurja Žerjavića kbr. 16, zastupane po punomoćnici Lini Budak, odvjetnici u Zagrebu,Savska c. 11/I,  izvanraspravno,, dana 3. srpnja  2026.

r i j e š i o   j e:

               Temeljem  članka  123. stavak 5. Zakona o prekršajima („Narodne novine“, 2/73 do 33/95, dalje: ZOP/95 ) u vezi članka  124. stavak 1. Zakona o kaznenom postupku ( „Narodne novine“, broj   110/1997, 27/1998, 58/1999, 112/1999, 58/2002, 143/2002, 178/2004, 115/2006, 152/2008, 76/2009, 80/2011, 143/2012, dalje: ZKP/97):

    O d b i j a   s e  zahtjev za naknadu troška od dana 5. lipnja 2024. oštećene kao tužiteljice  Marie Budak i to na ime troška zastupanja i nagrade punomoćnici iste u iznosu 625,00 eura u uvodno označenom postupku,  k a o    n e o s n o v a n.   
             

Obrazloženje
                                                
            1. Kod ovog suda pravomoćno je okončan prekršajni postupak protiv  uvodno označene okrivljenice Marije Smojver iz Karlobaga, Jure Rukavine kbr.12 , zbog prekršaja pravno označenog u uvodu ovog rješenja, povodom optužnog prijedloga oštećene kao tužiteljice. U ovoj pravnoj stvari pod brojem: 540/02 od 5. siječnja 2006. donijeta je odluka o obustavi prekršajnog postupka zbog nastupa apsolutne zastare vođenja istog, koje rješenje  je postalo pravomoćno s danom 1. veljače 2006., sukladno članku 42. stavak 2.  i članka 118. ZOP/95 u vezi članka  266. stavak 2. Zakona o prekršajima („Narodne novine“, 88/02,122/02, 187/03,105/04,127/04, dalje: ZOP/02).

           2.  Oštećena kao tužiteljica  Maria Budak pravodobno je po punomoćnici iste podnijela zahtjev za naknadu troškova na ime troška za  zastupanje po izabranoj punomoćnici, dakle nagradu za rad odvjetnika, koji zahtjev je  odbijen rješenjem ovog suda poslovni broj 540/02  od 3. siječnja 2019.

           2.1. Nastavno tome, oštećena kao tužiteljica podnijela je 11. siječnja 2019.  žalbu na navedeno rješenje neposredno višem sudu, Visokom prekršajnom sudu RH koji je rješenjem broj: Jž-399/2019 od 25. listopada 2023. prihvatio žalbu oštećene kao tužiteljice te je ukinuo pobijano rješenje nakon čega je predmet dostavljen prvostupanjskom sudu na ponovno odlučivanje, dana 15. svibnja 2024. 

3.   Naime, oštećena kao tužiteljica navodi da je u ovoj pravnoj stvari potrebno primijeniti Zakon o prekršajima koji je bio na pravnoj snazi prilikom pokretanja postupka i to ZOP/95. Nadalje se poziva na priloženu  sudsku praksu Vrhovnog suda RH u predmetu broj: Kzz-41/2018-3 od 6. studenog 2018., koja se pravna situacija međutim odnosi na trošak postupka zatražen po okrivljeniku (zahtjev za naknadu troška nagrade za branitelja okrivljenika iz proračunskih sredstava) i to  za slučaj kada je optužba odbijena zbog nastupa zastare vođenja prekršajnog postupka. 

3.1. Nadalje ističe da je u odnosu na oštećenu kao tužiteljicu u pogledu njenog zahtjeva nužno supsidijarno primijeniti Zakon o kaznenom postupku i to odredbu članka 149. stavak 3. ZKP/08, smatrajući da ukoliko je prekršajni postupak obustavljen zbog zastare, utoliko oštećenik ima pravo na naknadu troškova za zastupanje istoga u postupku i to u konkretnom slučaju na teret proračunskih sredstava. Također, smatra da je sud pogrešno primjenjuje pravne propise jer je stajalište suda da  izabrani punomoćnik oštećenika nema pravo na naknadu i nužne izdatke nastale tijekom postupka te nagradu za zastupanje. Oštećena kao tužitelj nadalje se poziva na supsidijarnu primjenu odredbi Zakona o kaznenom postupku jer temeljni prekršajni zakon  u vrijeme pokretanja postupka ne sadrži odredbe o pojedinim pitanjima, odnosno o troškovima oštećene kao tužiteljice, uz prijedlog da se njen zahtjev za naknadu troška zastupanja i nagrade punomoćnici usvoji i dosudi u cijelosti u cijelosti u iznosu od 625,00 eura, a koji se troškovnik odnosi isključivo  na sastav podnesaka u prekršajnom postupku.

4. Odredbom mjerodavnog članka 123. stavak 5. ZOP/95, dakle temeljnog  Zakona  o prekršajima koji je bio na snazi u vrijeme pokretanja predmetnog  postupka dana 24. travnja 2002. propisano je da se odgovarajuće odredbe Zakona o kaznenom postupku shodno primjenjuju i u pogledu troškova prekršajnog postupka, ako ZOP/95-om nije drugačije određeno. Nadalje, u vrijeme pokretanja prekršajnog postupka na snazi je kao supsidijarni bio Zakon o kaznenom postupku (ZKP/97)  koji u odredbi članka 124. stavak 1. ZKP/97 propisuje: (1) Nagradu i nužne izdatke branitelja i opunomoćenika privatnog tužitelja ili oštećenika dužna je platiti zastupana osoba, bez obzira na to tko je prema odluci suda dužan podmiriti troškove kaznenog postupka, osim ako prema odredbama ovoga Zakona nagrada i nužni izdaci branitelja padaju na teret proračunskih sredstava. Ako je okrivljeniku branitelj bio postavljen, nagrada i nužni izdaci branitelja isplatit će se iz proračunskih sredstava. Tako će se postupiti i ako je oštećeniku kao tužitelju bio postavljen opunomoćenik“. 

4.1. Istovjetno zakonsko rješenje uslijedilo je i u odredbi članka 150. Zakona o kaznenom postupku („Narodne novine“, broj 152/2008, 76/2009, 80/2011, 91/2012, 143/2012, 56/2013, 145/2013, 152/2014, 70/2017, 126/2019, 126/2019, 80/2022, 36/2024, 72/2025, 13/2026,  dalje: ZKP/08), koji je stupio na snagu nakon ZKP/97 i to formalno dana 1. siječnja 2009.     



5. Dakle, nagradu za zastupanje i nužne izdatke izabranog punomoćnika za slučaj kada je prekršajni postupak okončan rješenjem o obustavi  prekršajnog postupka radi nastupa zastare prekršajnog postupka, kao u predmetnom slučaju, snosi oštećenica osobno.

6. Da je tomu tako proizlazi i iz sudske prakse VSRH po zahtjevima za zaštitu zakonitosti u pogledu troška oštećenika kao tužitelja, s tim da su pravna stajališta tog suda u ovom području jednoznačna i dosljedna  te izražena u odlukama navedenog suda poslovni broj: Kzz-22/2007-2 od 11. prosinca 2007. (ZKP/97)  do aktualne odluke poslovni broj: 29/2025-3 od 27. studenog 2025. (ZKP/08), koja stajališta prihvaća i ovaj prvostupanjski sud. 

7. Za istaći je da je i po stupanju na snagu  Prekršajnog zakona ("Narodne novine", broj 107/07, 39/13, 157/14, 110/15, 70/17, 118/18, 114/22, dalje: PZ-a), dana 1. siječnja 2008. odredbom članka 138. stavak 2. točka 6. tog Zakona propisano da da oštećeniku kao tužitelju ne pripada zatraženi trošak za zastupanje i nagradu izabranom punomoćniku na račun državnog proračuna u slučaju da se optužba protiv okrivljenika odbija zbog nastupa zastare vođenja prekršajnog postupka. 
 
8. Slijedom navedenog, budući da u odnosu na oštećenika kao tužitelja u ovoj pravnoj stvari na temelju naprijed citiranih zakonskih odredbi izostaje zakonska osnova za isplatu troška zastupanja i nagrade za zastupanje po punomoćniku, valjalo je odlučiti kao u izreci ovog rješenja. 
	

U Gospiću,  3. srpnja  2026.
                                                                                                   
  ZAPISNIČAR:                                                                                        S U D A C:

  Maria Šaban,v.r.                                                                           Žana Vlainić, v.r.  



POUKA O PRAVNOM LIJEKU: Protiv ovog rješenja dopuštena je žalba Visokom prekršajnom sudu RH u Zagrebu u roku od 3 (tri) dana po primitku rješenja.  Žalba se podnosi ovom sudu pismeno, u dva istovjetna primjerka, bez naplate pristojbe. 
 


DNA:
1. Oštećena kao tužitelj 
2. Punomoćnica oštećene
3. Spis – ovdje

Za točnost otpravka ovlašteni službenik:
Maria Šaban

